Staatsrede 2017: EFF wil ‘beskerming’ hêFloyd Shivambu op 9 Februarie 2017 tydens die Staatsrede in Kaapstad Floyd Shivambu, hoofsweep van die Ekonomiese Vryheidsvegters, het Donderdag in die parlement voor pres. Jacob Zuma se staatsrede, speaker Baleka Mbete beskerming gevra vir EFF-LP’s. Shivambu het gesê die EFF verneem minstens 21 polisiebeamptes het Donderdag by die parlementêre veiligheidsdienste aangesluit om EFF-LP’s in hegtenis te neem en met ŉ “biologiese middel” in te spuit wat hulle vir die res van die dag onbekwaam sou laat. Hy het ŉ swart kabelbindertjie opgehou wat die beamptes glo sou gebruik om die EFF-LP’s in hegtenis te neem. Mbete het egter gesê die huis kan nie reageer op hoorsê nie. “Al wat ons vir jou kan sê is dat ons alles volgens die reëls sal doen,” het sy aan hom gesê. “Ons kan nie reageer op gerugte nie.” Julius Malema, leier van die EFF, het ook opgestaan en gesê die parlement het die kabelbindertjie van ‘n veiligheidsbeampte afgeneem en hy versoek dat daar ‘n ondersoek gedoen moet word oor die gerugte. “Dit is nie net ‘n gerug omdat dit van die opposisie af kom nie, maar ‘n ernstige versoek van ‘n lid van die parlement,” het hy gesê. Hy het ook aan Mbete gesê daar is persone wat biologiese wapens teen die EFF wil gebruik. Mbete het egter gesê sy volstaan by haar besluit. John Steenhuizen van die DA het Mbete versoek dat die huis ŉ oomblik van stilte sal gebruik ter nagedagtenis aan die 94 psigiatriese pasiënte wat gesterf het toe hulle van die Life Esidimeni-kliniek oorgeplaas is na ongelisensieerde fasiliteite in Gauteng. Mbete het gesê die huis deel die sentiment en die gees waarin die versoek gerig word, maar ŉ oomblik van stilte sal vir die Esidimeni-slagoffers gehou word wanneer die debat oor die staatsrede gehou word. Steenhuizen het egter gesê die opening van die parlement is juis ‘n behoorlike oomblik om oor dié sterftes na te dink. Hy het gesê dit sal “goedkoop” wees om dit vir ‘n week uit te stel. Mbete het egter gesê die huis wil voortgaan met die verrigtinge. DA-LP’s het egter opgestaan en gesê hulle wil tog ‘n oomblik van stilte hou. Mbete het daarna die president geroep vir sy staatsrede. Volg die staatsrede regstreeks: